Alina Petrauskaitė-Skrupskelienė

Alina Petrauskaitė-Skrupskelienė (1904 m. kovo 20 d. Maskvoje – 1994 m. sausio 24 d. Putname, Konektikutas, JAV) – lituanistė, „Aušros“ mergaičių gimnazijos direktorė, ateitininkų veikėja.

Biografija 
Simano Petrausko, Lietuvos vyriausio tribunolo teisėjo, duktė; Igno Skrupskelio, žurnalisto, redaktoriaus, ateitininko, našlė.

Veikla Lietuvoje 
1919 m. iš Rusijos grįžo į Kauną. 1923 m. baigė Kauno „Aušros“ mergaičių gimnaziją ir įstojo į Lietuvos universiteto teologijos-filosofijos fakultetą, kurį baigė 1928 m.

1928–1941 m. mokytojavo Kauno „Aušros“ mergaičių valstybinėje gimnazijoje, dėstė lietuvių kalbą ir literatūrą. 1941–1944 m. Kauno „Aušros“ mergaičių gimnazijos direktorė.

1920 m. įstojo į Kauno  ateitininkų kuopą, 1921 m. ir 1923 m. dirbo kuopos valdyboje. 1923–1924 m. „Ateities“ žurnalo redakcijos narė, tvarkė grožinės literatūros skyrių. 1928 m., įsikūrus „Šatrijos“ meno draugijai, buvo pirmosios valdybos narė. Daugelį kartų buvo išrinkta į ateitininkų federacijos tarybą. Keletą metų dirbo lietuvių kalbos ir literatūros mokytojų sąjungos valdyboje.

1932 m. liepos 5 d. ištekėjo už Igno Skrupskelio, žurnalo „Židinys“ ir dienraščio „XX amžius“ redaktoriaus. 1940 m. liepos 12 d. sovietai suėmė jos vyrą Igną Skrupskelį ir ištrėmė sunkiems darbams į Vorkutos lagerius, kur jis mirė 1942 ar 1943 m.

Išeivijoje 
1944 m. liepos mėn. su trims vaikais išvyko iš Lietuvos į Vieną, vėliau gyveno Štejeryje (Austrija). Sovietų frontui artėjant, prisiglaudė Kempfenhausene (Vokietija). Pradėjus organizuotis lietuvių pabėgėlių stovykloms, persikėlė į Regensburgą, vėliau į Šeinfeldą (Vokietija). Čia gyveno apie 3 metus, mokytojavo lietuvių mokykloje ir dirbo pedagoginėje vaikų globos draugijoje.

1949 m. liepos mėn. JAV karo transporto laivu USS Gen. C. C. Ballou atplaukė į JAV ir apsigyveno Nekalto Prasidėjimo vienuolių kongregacijos vienuolyne Putname (Konektikutas), vėliau persikėlė į Hartfordą (Konektikutas). Hartforde dirbo „Carling Electric“ ir „Royal Typewriter“ fabrikuose. 1959 m. atvažiavo į Čikagą, įsidarbino Ilinojaus universiteto Odontologijos (School of Dentistry) fakultete ir tapo laboratorijos elektroninių mikroskopų specialistė. Čia išdirbo 21 metus ir 1980 m. išėjo į pensiją.

1957–1965 m. buvo ateitininkų federacijos tarybos narė, dalyvavo „Šatrijos“ meno draugijos valdyboje, buvo ateitininkų sendraugių sąjungos Čikagos skyriaus pirmininkė ir ateitininkų federacijos valdybos narė spaudos reikalams. Jos rūpesčiu 1966 m. ateitininkai užsakė muziko Vlado Jakubėno kantatą „De Profundis“ (mišriam chorui, žodžiai Bernardo Brazdžionio) Stasio Šalkauskio 25 metų mirties sukakčiai paminėti. 1979 m. suredagavo anglų kalba knygą „Lithuanian Writers in the West“. Knyga supažindina Amerikos skaitytojus su 64-iais lietuvių emigrantų rašytojais.

A. Skrupskelienė mirė vysk. Matulaičio slaugos namuose Putname 1994 m. sausio 24 d. Palaidota Dangaus Vartų kapinėse, Putname, Konektikutas.

Bibliografija 
 Skardžiuvienė, M., Skrupskelienė, A. Kauno „Aušros“ mergaičių valstybinė gimnazija, 1927–1937. – Kaunas: „Aušros“ mergaičių valstybinės gimnazijos mokytojų taryba, 1937.
 Ambrazevičius, Juozas, Skrupskelienė, Alina, Vaičiulaitis, Antanas. Naujieji skaitymai. – Kaunas: Sakalas, I–II tomas, 1936–1937; III tomas, 1939.
 Skrupskeliene, Alina, vertėja. Lietuviai XVIII amžiaus vokiečių literatūroje. – Roma: Lietuvių katalikų mokslo akademija, 1967. Vertimas Igno Skrupskelio, daktaro tezės į lietuvių kalbą: Die Litauer in der deutschen Literatur des 18 Jahrhunderts. Originalas yra Vienos universiteto bibliotekoje numeriu D3027, 1932 m.
 Skrupskelis, Alina, red. Lithuanian Writers in the West. An Anthology. – Chicago: Lithuanian Library Press and Loyola University Press, 1979.
 Brazaitis, Juozas. Redakcinė komisija: Alina Skrupskelienė, Česlovas Grincevičius. Raštai. T. I–VI. – Chicago: Į Laisvę Fondas, 1980–1985.

Šaltiniai 
 Alina Petrauskaitė Skrupskelienė. Lietuvių enciklopedija, t. XXVIII. – Boston: Lietuvių enciklopedijos leidykla, 1963. – p. 97-98.
 Alina Petrauskaitė Skrupskelienė. Jungtinių Amerikos Valstijų lietuviai: biografijų žinynas, t. II. – Vilnius: Mokslo ir enciklopedijų leidybos institutas, 2002. – p. 249.
 Alinos Petrauskaitės-Skrupskelienės prisiminimui. – Draugas: 2004 m. sausio 24 d. – p. 4.

JAV lietuviai
Ateitininkai